SPALI จ่อผุด 2 คอนโดฯใหม่ใกล้รถไฟฟ้า มูลค่าเฉียด 4 พันลบ.
SPALI จ่อผุด 2 คอนโดฯใหม่ใกล้รถไฟฟ้า มูลค่าเฉียด 4 พันลบ. ตอบโจทย์ไลฟ์สไตล์คนเมือง
13 มิ.ย. 2561

นายไตรเตชะ ตั้งมติธรรม กรรมการผู้จัดการ บริษัท ศุภาลัย จำกัด (มหาชน) หรือ SPALI เปิดเผยว่า บริษัทมีแผนเปิดตัวโครงการคอนโดมิเนียมใหม่ 2 โครงการ โดยเริ่มขยายตลาดอสังหาฯ ไปสู่ทำเลถนนสุขุมวิทใกล้รถไฟฟ้าสายสีเขียวส่วนต่อขยาย
รวมถึงทำเลถนนประชาธิปก-วงเวียนใหญ่ในเดือน มิ.ย.นี้ เพื่อตอบโจทย์ไลฟ์สไตล์ของลูกค้าทั้ง 2 ทำเลยอดนิยม ด้วยการพัฒนาโครงการคอนโดมิเนียม 2 แบรนด์ ประกอบด้วย “เวอเรนด้า” และ “ลอฟท์” มูลค่าโครงการรวม 3,970 ล้านบาท
สำหรับ “ศุภาลัย เวอเรนด้า สุขุมวิท 117” กำหนดเปิดจอง 22-24 มิ.ย.61 เป็นโครงการคอนโดมิเนียมบนที่ดินกว่า 4 ไร่กว่า มูลค่า 2,570 ล้านบาท ภายใต้แนวคิด “อิสระ…กับชีวิตที่เลือกได้บนถนนสุขุมวิท” ใกล้รถไฟฟ้าสถานีปู่เจ้าสมิงพราย 200 เมตร การออกแบบตัวอาคารชุดพักอาศัย สูง 34 ชั้น 1,105 ยูนิต เป็นห้องชุดพักอาศัย 1,099 ยูนิต ร้านค้า 6 ยูนิต ห้องสตูดิโอ-2 ห้องนอน ขนาด 27-65 ตร.ม. ในราคาเริ่มต้น 1.69 ล้านบาท ผ่อนเริ่ม 4,900 บาท/เดือน
ส่วน”ศุภาลัย ลอฟท์ ประชาธิปก-วงเวียนใหญ่” กำหนดเปิดจอง 13-15 ก.ค.61 เป็นโครงการคอนโดมิเนียมบนขนาดที่ดินประมาณ 2 ไร่ มูลค่า 1,400 ล้านบาท สร้างสรรค์โครงการภายใต้แนวคิด “พบมุมมองใหม่ บนทำเลที่คุ้นเคย” ทำเลสี่แยกบ้านแขก รูปแบบเป็นอาคารพักอาศัยสูง 30 ชั้น สไตล์โมเดิร์นลอฟท์ จำนวนห้องพักอาศัย 363 ยูนิต ร้านค้า 2 ยูนิต ห้องสตูดิโอ-4 ห้องนอน ขนาด 29.0-165 ตร.ม.ราคาเริ่ม 2.29 ล้านบาท